Γιάννης Μίχας

Βιογραφία

Γεννήθηκε στο Κυριάκι Βοιωτίας και είναι γιος του Δημήτρη και της Γαρυφαλλιάς Μίχα.  Σπούδασε Τεχνολόγος Ναυπηγός στην Ανωτέρα Σχολή Ναυπηγών Πειραιά, απ’ όπου αποφοίτησε το 1978, και εργάστηκε ως ναυπηγός στα Ναυπηγεία Σκαραμαγκά. Έχει διατελέσει μέλος της Εθνικής Επιτροπής των Ολυμπιακών Αγώνων 2004.
Κατοικεί στην Αθήνα. Είναι παντρεμένος με την Άντυ Βλαβιανού και έχει έναν γιο, τον Δημήτρη.

Πολιτική σταδιοδρομία

Κατά τη διάρκεια της δικτατορίας εντάχθηκε στην αντιδικτατορική οργάνωση του «Ρήγα Φεραίου», στην οποία δραστηριοποιήθηκε και κατά την Μεταπολίτευση, και το 1978 έγινε μέλος του ΠΑΣΟΚ. Συμμετείχε στις συνδικαλιστικές οργανώσεις των εργαζομένων και εξελέγη γραμματέας της ΠΑ.Σ.Κ.Ε Πειραιά. Υπήρξε αντιπρόεδρος του Σωματείου «Τρίαινα» των Ναυπηγείων Σκαραμαγκά, μέλος της Διοίκησης της Γ.Σ.Ε.Ε, μέλος της Οικονομικής και Κοινωνικής Επιτροπής της Ελλάδος (Ο.Κ.Ε.) την περίοδο 1994 - 1998, μέλος και αναπληρωτής πρόεδρος του δ.σ. του Οργανισμού Λιμένος Πειραιώς καθώς και πρόεδρος του Εργατικού Κέντρου Πειραιά (Ε.Κ.Π) επί τέσσερις συνεχόμενες τριετίες. 
Στις εθνικές εκλογές του 2000 έθεσε υποψηφιότητα στην εκλογική περιφέρεια Α΄ Πειραιώς και Νήσων με το ψηφοδέλτιο του ΠΑ.ΣΟ.Κ. χωρίς όμως επιτυχία καθώς εξελέγη πρώτος επιλαχών. Στις νομαρχιακές εκλογές του 2002 εξελέγη νομάρχης Πειραιά με τον συνδυασμό της Φώφης Γεννηματά «Υπερνομαρχία Πολιτών» για την ενιαία αυτοδιοίκηση Αθηνών - Πειραιώς.  Με τον ίδιο συνδυασμό επανεξελέγη και τον Οκτώβριο του 2006 παραμένοντας νομάρχης Πειραιά μέχρι τις 31 Δεκεμβρίου 2010. Με την ιδιότητα του νομάρχη εξελέγη α΄αντιπρόεδρος της Ένωσης Νομαρχιακών Αυτοδιοικήσεων Ελλάδος (Ε.Ν.Α.Ε.), εκπρόσωπος της Ε.Ν.Α.Ε. στο Συμβούλιο της Ευρώπης (Κογκρέσο Περιφερειακών Αρχών), αντιπρόεδρος του Κογκρέσου των Τοπικών και Περιφερειακών Αρχών του Συμβουλίου της Ευρώπης, αντιπρόεδρος της ad hoc Ομάδας Εργασίας Τοπικών και Περιφερειακών Αρχών της Νοτιοανατολικής Ευρώπης και επικεφαλής της παράταξης «Κίνημα Αυτοδιοίκησης» στην Ε.Ν.Α.Ε. Επίσης ήταν μέλος του Πολιτικού Συμβουλίου και του Εθνικού Συμβουλίου του ΠΑ.ΣΟ.Κ., πρόεδρος της «Κίνησης Ειρήνης» συνδικαλιστικών οργανώσεων Ελλάδας.
Στις 5 Σεπτεμβρίου 2010 έλαβε και αποδέχθηκε το χρίσμα του υποψηφίου δημάρχου Πειραιά στη θέση του απερχόμενου Παναγιώτη Φασούλα. Ο νομάρχης Πειραιά είχε θέσει όρους και προϋποθέσεις για τη συμμετοχή του στις αυτοδιοικητικές εκλογές, ιδιαίτερα για το ρόλο των πολιτικών του αντιπάλων σε αυτές, του νομάρχη Αθηνών Γιάννη Σγουρού και του δημάρχου Πειραιά Παναγιώτη Φασούλα, ωστόσο δεν έγιναν αποδεκτές. Στον α΄ γύρο των δημοτικών εκλογών του 2010 ήρθε πρώτος συγκεντρώνοντας 29,58 %, στον β΄ γύρο όμως ηττήθηκε από τον Βασίλη Μιχαλολιάκο.
Τον Ιούλιο του 2011 τοποθετήθηκε στην θέση του προέδρου του Ενιαίου Φορέα Ελέγχου Τροφίμων (ΕΦΕΤ).  Για το διορισμό του αυτό ασκήθηκε έντονη πολιτική κριτική απο την αντιπολίτευση.

Σχόλια Μ.Μ.Ε

Στις αρχές του 2009 κατέθεσε αγωγή στο Πολυμελές Πρωτοδικείο Πειραιά κατά του πρώην υπαλλήλου του Μιχαήλ Αγγελόπουλου και μπλόγκερ ζητώντας ως αποζημίωση λόγω ηθικής βλάβης. Αιτία ήταν ανάρτηση του μπλόγκερ, στην οποία ο νομάρχης χαρακτηριζόταν παράνομος για διάφορες ενέργειές του σχετικά με τη λύση της υπαλληλικής σχέσης του πρώτου με τη Νομαρχία Πειραιά. Πρωτόδικα, το Πολυμελές Πρωτοδικείο Πειραιά τον Ιανουάριο του 2011, έκανε δεκτά τα αιτήματα του Μίχα.
Την Άνοιξη του 2011 κλήθηκε από τις εισαγγελικές αρχές για να δώσει εξηγήσεις σχετικά με την ύπαρξη ποινικών ευθυνών για την μεταβίβαση των Ναυπηγείων Σκαραμαγκά.  Απαλλάχθηκε πλήρως από κάθε κατηγορία με αμετάκλητο βούλευμα του Συμβουλιου Εφετών Αθηνών.

Ζωγραφική

Είναι επαγγελματίας ζωγράφος, μαθήτεψε κοντά στον μεγάλο Έλληνα ζωγράφο Κώστα Ηλιάδη και είναι τακτικό μέλος του Επιμελητηρίου Εικαστικών Τεχνών Ελλάδας από το 1986. Έχει παρουσιάσει το έργο του σε δεκάδες ατομικές και ομαδικές εκθέσεις στην Ελλάδα και το εξωτερικό, από τη δεκαετία '80. Εξέδωσε ακόμη τρία λευκώματα με τα έργα του: 
• «Υδατογραφίες», με επιλογές από έργα του σε υδατογραφίες, 1999
• «Ταξιδεύοντας στην Ελλάδα», επιλογές από τα έργα του σε παστέλ, λάδι, υδατογραφία, 2001 (Ελληνικά, Αγγλικά)
• «Βίοι πλοίων», 2010 (Ελληνικά, Αγγλικά)
Έργα του έχουν χρησιμοποιηθεί για την εικονογράφηση εκδόσεων όπως στο βιβλίο «Πειραιάς... στων ονείρων το λιμάνι» της Αγγελικής Τρακάδα (ISBN 960-88492-4-1 Εκδόσεις Nostalgia, 2005) που είναι βασισμένο στα έργα του Γιάννη Μίχα, στην ποιητική συλλογή της Γιώγιας Σιώκου με τίτλο Αδιάθλαστη μοναξιά  (Εκδόσεις Πατάκη). «Εργατική είδηση και εργαζόμενοι» Κώστας Σμυρνής (Εκδόσεις Α. Α. Λιβάνη)
Έργα του υπάρχουν στην Εθνική Πινακοθήκη, στην συλλογή της Alpha Bank, στην Δημοτική Πινακοθήκη Πειραιά, τη Δημοτική Πινακοθήκη Λιβαδειάς, ΟΛΠ ΑΕ, ΓΣΕΕ, ΟΤΟΕ, ΣΕΚ Λευκωσίας και Αμμοχώστου, και σε πολλές ιδιωτικές συλλογές (Ελλάδα, Νέα Υόρκη, Λευκωσία, Βαλένθια, Αμβούργο, Οδησσός) και δημόσια κτίρια (Υπουργείο Εργασίας, ΓΣΕΕ, κτίρια συνδικαλιστικών οργανώσεων στο Πεκίνο και στη Σαγκάη κ.ά.). Είναι επίσης συνεργάτης - ομιλητής της Στοάς του Βιβλίου.